SIRI เตรียมเปิดตัวคอนโดฯ “โมริ เฮาส์” มูลค่า 1.6 พันลบ. เดือนส.ค.นี้
SIRI เตรียมเปิดตัวคอนโดฯ "โมริ เฮาส์" มูลค่า 1.6 พันลบ. เดือนส.ค.นี้ มั่นใจลูกค้าตอบรับดี
17 มิ.ย. 2559

นายอุทัย อุทัยแสงสุข รองกรรมการผู้จัดการอาวุโสสายงานพัฒนาธุรกิจและพัฒนาโครงการคอนโดมิเนียม บริษัท แสนสิริ จำกัด (มหาชน) หรือ SIRI เปิดเผยว่า เพื่อตอบสนองดีมานด์ความต้องการที่เติบโต แสนสิริจึงได้วางแผนที่จะเปิดขายโครงการโมริ เฮาส์ (mori HAUS) มูลค่าโครงการ 1,600 ล้านบาท ให้แก่ลูกค้าชาวไทยอย่างเป็นทางการในเดือนสิงหาคมนี้ หลังจากประสบความสำเร็จจากการขายลูกค้าในญี่ปุ่น ฮ่องกงและสิงคโปร์มาแล้วด้วยยอดขายรวมกว่า 700 ล้านบาท ซึ่งแสนสิริก็มั่นใจว่าจะได้รับการตอบรับจากลูกค้าชาวไทยเป็นอย่างดีเช่นกัน
โดยแสนสิริสามารถปิดการขายโครงการฮาสุ เฮาส์ (hasu HAUS) มูลค่า 1,350 ล้านบาท ซึ่งเป็นคอนโดมิเนียมโลว์ไรซ์ของแสนสิริบนทำเลที 77 หรือที 77 คอมมูนิตี้ (T77: T77 Community) ได้ด้วยสัดส่วนลูกค้าไทย 52% และลูกค้าต่างชาติ 48% โดยลูกค้าต่างชาติที่ซื้อสูงสุด 3 อันดับ คือ ชาวฮ่องกง จำนวน 18% ของมูลค่าโครงการรวม หรือคิดเป็นมูลค่า 252 ล้านบาท, ชาวอังกฤษ จำนวน  7% หรือคิดเป็นมูลค่า 100 ล้านบาท และชาวสิงคโปร์และมาเลเซีย 5% หรือคิดเป็นมูลค่า 75 ล้านบาท
สำหรับลูกค้ากลุ่มนักลงทุน เหตุผลหลักที่ตัดสินใจลงทุนในฮาสุ เฮาส์ เนื่องจากความเชื่อมั่นในแบรนด์ของแสนสิริ ศักยภาพของทำเลที่ถือเป็นโซนที่ใกล้ทำเลสุขุมวิทตอนกลางอย่าง เอกมัย ทองหล่อและพร้อมพงษ์ที่สุดจึงมีความต้องการจากลูกค้าชาวไทยและต่างชาติเป็นจำนวนมากและทำให้มีผลตอบแทนจากการปล่อยเช่าสูงถึง 5-7% ต่อปี ขณะที่เงินลงทุนในการซื้อคอนโดมิเนียมต่ำกว่าคอนโดมิเนียมในโซนเอกมัย ทองหล่อ และกรุงเทพฯชั้นในราว 30-70% 
นอกจากนี้แสนสิริได้จับมือกับ บริษัท มั่นคงเคหะการ จำกัด (มหาชน) หรือ MK และโรงเรียน Bangkok International Preparatory and Secondary School (บางกอกเพรพ) ในการร่วมพัฒนาพื้นที่ “ที77 (T77)” ให้เป็นฮับแห่งการอยู่อาศัย การศึกษา และไลฟ์สไตล์ที่ตอบสนองทุกความต้องการของชาวต่างชาติและชาวไทยรุ่นใหม่ด้วย